Judovka
Judovka ir Daugavpils pilsētas daļa Daugavas kreisajā krastā. Izvietojusies starp Grīvu un Laucesas pagasta Maļutkiem pie autoceļa P68. Apdzīvotā vieta izveidojās 19. gadsimta beigās Kurzemes guberņas Ilūkstes apriņķī iepretī Daugavpilij kā ebreju un vecticībnieku apmetne. 1925. gadā Judovkai piešķīra biezi apdzīvotas vietas statusu, bet 1926. gadā iekļāva Grīvas pilsētā. Par Judovkas nosaukumu ir vairākas versijas, no kurām izplatītākās ir vācu valodas vārds Jude (ebrejs), no zemesīpašnieka Judova, no kura tika pirkta zeme apmetnei un no ebrejam Judinam piederējušā ādu ģērēšanas uzņēmuma, ap kuru izauga miestiņš. Judovkā atrodas pasta nodaļa un Judovkas-Maļutku Svētās Dievmātes Aizmigšanas un Nikolaja Brīnumdara lūgšanu nams (būvēts 1909. gadā, atjaunots 1942. gadā).